A Zalaegerszegi Városvédő Egyesület védett fákat nyilvántartó programot készít elő.

Egyesületünket már hosszabb ideje foglalkoztatja az a kérdés, hogyan lehetne a város védett fáit, fasorait a modern technika eszközeivel jobban közel hozni a lakossághoz. A korábban, a Bíró Márton utcában, „kézi” felvételezéssel készült adatainkat átadtuk 2017-ben az önkormányzatnak, de nem sikerült szélesebb körben megismertetnünk az emberekkel. A facebookon több tagunk által is közzétett fotók sem érnek el annyi személyt, amennyit szeretnénk.
Az elmúlt évben felvettük a kapcsolatot a Park-Erdő Stúdió Kft.-vel, egy közösen létrehozandó fafelvételi és fanyilvántartási rendszer létrehozása ügyében. Az adatfelvétel a védett fákra, fasorokra terjedne ki. Elképzelésünk szerint egy okostelefonra tölthető alkalmazás segítségével bárki által elérhető, interaktív módon működve fogadni tudja a városlakók észrevételeit is.
Azért esett a választásunk a kft-re, mert szabványos térinformatikai rendszerrel dolgozik. Ez lehetővé teszi a programból kinyert adatok más rendszerekbe konvertálását, azaz pl. az önkormányzat adatbázisához csatlakoztatását. Az egyes fák jelölése is szabvány fajelölő lapkákkal történne, mely a majdani városi fakataszterhez kapcsolódást zökkenőmentessé tenné. 
Az adatfelvételt elképzelésünk szerint a kft. munkatársai, egyesületünk szakember tagjai és külső segítőink végzik majd.
Azt tervezzük, hogy más „zöld” egyesületekkel is felvesszük a kapcsolatot, hiszen ez a program több más adatfelvételre is alkalmas. Meggyőződésünk, hogy mind a lakosság, mind az önkormányzat, a döntéshozók számára hasznos lesz ez a program, nem beszélve a fákról, amelyek nagyobb figyelmet kapnak. Persze ez is bennünket szolgál, hiszen a fák a nagyobb figyelmet és gondoskodást széleskörű ökológiai szolgáltatással hálálják meg.

